Uredba Sveta (ES) št. 822/2004

z dne 26. aprila 2004

o spremembi Uredbe (ES) št. 2603/2000 o uvedbi dokončnih izravnalnih dajatev pri uvozu določenega polietilen tereftalata s poreklom med drugim iz Tajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2026/97 z dne 6. oktobra 1997 o zaščiti proti subvencioniranem uvozu iz držav, ki niso članice Evropske skupnosti [1] (osnovna uredba), in zlasti člena 20 Uredbe,

ob upoštevanju predloga, ki ga je Komisija predložila po posvetovanju s Svetovalnim odborom,

ob upoštevanju naslednjega:

A. VELJAVNI UKREPI

(1) Ukrepi, ki so trenutno v veljavi, so dokončne izravnalne dajatve, uvedene z Uredbo (ES) št. 2603/2000, po kateri za uvoz določenega polietilen tereftalata s poreklom iz Tajske v Skupnost veljajo dajatve v obliki določenega zneska na tono, tj. 49,1 EUR na tono. [2]

(2) Opozoriti je treba, da za ta isti uvoz veljajo tudi dokončne protidampinške dajatve v vrednosti 83,2 EUR na tono, ki jih uvaja Uredba (ES) št. 2604/2000 [3].

B. SEDANJA PREISKAVA

1. Zahteva za revizijo

(3) Komisija je od tajskega proizvajalca Indo Pet (Thailand) Ltd (Indo Pet) naknadno prejela prošnjo, za začetek pospešene revizije Uredbe (ES) št. 2603/2000 v skladu s členom 20 osnovne uredbe. To podjetje je izjavilo, da ni bilo individualno pregledano med prvotno preiskavo (tj. od 1. oktobra 1998 do 30. septembra 1999) iz drugih razlogov in ne zaradi zavrnitve sodelovanja s Komisijo.

(4) Omeniti je treba, da je Komisija od istega tajskega proizvajalca sočasno prejela prošnjo za začetek revizije Uredbe (ES) št. 2604/2000 v smislu "novega izvoznika". Ta vzporedni postopek je predmet posebne uredbe Sveta.

2. Uvedba pospešene revizije

(5) Komisija je preučila dokaze, ki jih je predložil zadevni tajski proizvajalec - izvoznik, in ugotovila, da so zadostni za utemeljitev uvedbe pospešene revizije v skladu s členom 20 osnovne uredbe. Po tem ko se je Komisija posvetovala s svetovalnim odborom in zadevni industriji Skupnosti dala možnost za pripombe, je z objavo v Uradnem listu [4] uvedla pospešeno revizijo Uredbe (ES) št. 2603/2000 v zvezi z zadevnim podjetjem in začela preiskavo.

3. Zadevni izdelek

(6) Izdelek, ki ga obravnava ta pregled, je isti kakor v prvotni preiskavi, tj. polietilen tereftalat (PET) s koeficientom viskoznosti 78 ml/g ali več glede na standard DIN (Deutsche Industrienorm) 53728. Zdaj je uvrščen pod oznako KN 39076020.

4. Zadevne stranke

(7) Komisija je o začetku preiskave uradno obvestila zadevno podjetje in predstavnike države izvoznice. Poleg tega je dala drugim strankam, ki jih to neposredno zadeva, možnost, da pisno predstavijo svoja stališča in zahtevajo zaslišanje. Vendar pa takega zahtevka niso prejeli.

(8) Komisija je Vladi Tajske in zadevnemu podjetju poslala vprašalnik ter v roku prejela odgovor. Komisija je preiskala in preverila vse informacije, ki so bile po njenem mnenju potrebne za ugotavljanje subvencioniranja, ter opravila preveritvene obiske prostorov zadevnega podjetja.

5. Obdobje preiskave

(9) Preiskava subvencioniranja je zajemala obdobje od 1. januarja 2002 do 31. marca 2003 (obdobje preiskave ali OP).

6. Metodologija

(10) V tej preiskavi je bila uporabljena ista metodologija kakor v prvotni preiskavi.

C. OBSEG REVIZIJE

(11) Ker v okviru te preiskave ni bila vložena nobena zahteva za revizijo ugotovitev o škodi, se je revizija omejila na vprašanje subvencij, dodeljenih podjetju Indo Pet.

(12) Komisija je preučila iste subvencijske sheme, kakršne je že analizirala v prvotni preiskavi. Preučila je tudi, ali je novi izvoznik uporabil subvencijske sheme, ki so bile predmet ugovora v prvotni pritožbi, njihova uporaba pa med prvotno preiskavo ni bila ugotovljena.

(13) Kot zadnje je preučila še, ali so novi izvozniki uporabili subvencijske sheme, ki so bile uvedene po koncu prvotnega obdobja preiskave, ali pa so po tem času prejeli ad hoc subvencije.

D. REZULTATI PREISKAVE

1. Priznanje novega izvoznika

(14) Preiskava je potrdila, da zadevno podjetje med prvotno preiskavo ni bilo posamično pregledano iz drugih razlogov in ne zaradi zavrnitve sodelovanja s Komisijo.

(15) Skladno s tem je potrjeno, da bi bilo treba zadevno podjetje obravnavati kot novega izvoznika skladno s členom 20 osnovne uredbe in mu tako določiti individualni znesek subvencije.

2. Subvencioniranje

(16) Prvotna preiskava je pokazala, da so bile naslednje sheme – skladno z zakonom o spodbujanju naložb ("Investment Promotion Act", v nadaljevanju IPA)–, ki bi lahko potencialno koristile vlagatelju, specifične v smislu člena 3(2)(a) in (2)(b) osnovne uredbe in torej izravnalne [5]:

- oprostitev ali zmanjšanje dajatev na uvoz strojev,

- oprostitev plačila davka od dobička pravnih oseb,

- dodatne spodbude v obliki dvojnega zmanjšanja nekaterih stroškov za podjetja v posebnih conah, kjer se spodbujajo naložbe,

- oprostitev uvoznih dajatev na surovine in osnovni material.

(17) Sedanja preiskava je pokazala, da od konca obdobja prvotne preiskave ni bilo sprememb, zaradi katerih ugotovitev, da so navedene sheme še vedno izravnalne, ne bi bila več veljavna. Poleg tega preiskava ni pokazala, da bi podjetje ob navedenih subvencijskih shemah prejemalo še kakšne druge subvencije.

Oprostitev ali zmanjšanje dajatev na uvoz strojev

(18) Oddelek 28 IPA je pravna podlaga za oprostitev plačila uvoznih dajatev za stroje pod pogojem, da takih strojev ne izdelujejo ali sestavljajo na Tajskem in da se bodo uporabljali za dejavnosti, kakršne določa IPA. Oddelek 29 IPA tvori pravno podlago za 50 % zmanjšanje uvoznih dajatev na uvožene stroje.

(19) Korist za izvoznika naj bi se izračunavala na podlagi zneska neplačane dajatve na uvoz investicijskega blaga, pri čemer se subvencija porazdeli čez obdobje, ki ustreza normalni amortizaciji tega blaga v zadevni industriji, skladno s členom 7(3) osnovne uredbe.

(20) Na tej podlagi znaša korist, ki jo je prejelo podjetje Indo Pet, manj kakor 0,1 %, kar je zanemarljivo.

Oprostitev plačila davka od dobička pravnih oseb in dodatne spodbude za podjetja v posebnih conah, kjer se spodbujajo naložbe

(21) Ti dve izravnalni shemi sta opredeljeni v oddelkih 31 in 35(3) IPA.

(22) Na podlagi oddelka 31 IPA se oprostitve plačila davka od dobička pravnih oseb odobrijo za dobo od tri do osem let, odvisno od kraja naložb. Za različne geografske cone se uporabljajo različna merila za upravičenost (cone 1 do 3, kakršne opredeljuje IPA). Indo Pet, ki je v t. i. coni 3, je bila v skladu z oddelkom 31 IPA odobrena osemletna oprostitev plačila davka od dobička pravnih oseb. Indo Pet je prejel dodatne spodbude v obliki dvakratnega zmanjšanja stroškov prevoza, električne energije in oskrbe z vodo, kakor je zagotovljeno z oddelkom 35(3) IPA.

(23) Korist, ki jo pridobi podjetje pri oprostitvi plačila in zmanjšanja davka, se izračuna s sklicevanjem na znesek davka, ki bi ga bilo podjetje prejemnik dolžno plačati v obdobju preiskave, če ne bi imelo možnosti izkoristiti subvencijske sheme. V tem primeru je znesek davka, ki se navadno plačuje v OP, davek, ki se plača v davčnem letu 2002 (med preiskavo na kraju samem ni bilo na razpolago podatkov o zneskih davkov za prvo trimesečje davčnega leta 2003), in te davčne obveznosti so nastale v zvezi s prihodki iz leta 2001. Na podlagi tega je bilo ugotovljeno, da je po določbah oddelka 35(3) IPA zadevno podjetje nadomestilo pomemben del svojega obdavčljivega dobička, katerega preostali del je bil v celoti izvzet iz davka od dobička pravnih oseb na podlagi oddelka 31 IPA. Korist, ki je je deležno podjetje, se torej kaže v znesku davka od dobička pravnih oseb, ki ga – z uporabo dveh zadevnih izravnalnih shem – podjetju v OP ni bilo treba plačati.

(24) Subvencija, pridobljena po navedenih dveh shemah, ni bila odobrena s sklicevanjem na izdelane, pridelane, izvožene ali prepeljane količine. V skladu s členom 7(2) osnovne uredbe je bil znesek subvencije, proti kateri se lahko uvede izravnalni ukrep, določen tako, da se je vrednost skupne koristi, kakor je opredeljena v uvodni navedbi 23, pripisala skupnemu obsegu prodaje podjetja med OP (v tem primeru letno).

(25) Na podlagi tega je bilo ugotovljeno, da je Indo Pet prejel korist v višini 2,6 %.

Oprostitev uvoznih dajatev na surovine in osnovni material

(26) Oddelek 36(1) IPA tvori pravno podlago za oprostitev uvoznih dajatev na surovine in osnovni material, uvožene posebej za uporabo pri izdelavi, mešanju ali sestavljanju izdelkov ali blaga za izvoz.

(27) V tem primeru je bilo ugotovljeno, da oprostitev uvoznih dajatev ni povzročila presežnega odpusta uvoznih dajatev za zadevnega izvoznika. Zato tu ni subvencije po členu 2 osnovne uredbe in nadaljnje ocenjevanje sheme ni potrebno, ker proizvajalec - izvoznik ni bil deležen nobene koristi.

E. ZNESKI SUBVENCIJ, PROTI KATERIM SE LAHKO UVEDE IZRAVNALNI UKREP

(28) Ob upoštevanju dokončnih ugotovitev, povezanih z različnimi shemami, kakršne so navedene zgoraj, je višina subvencij, proti katerim se lahko uvede izravnalni ukrep, za posamezne proizvajalce - izvoznike v preiskavi naslednja:

Podjetje | Oprostitev davka od dobička in dodatne spodbude | Skupaj |

Indo Pet | 2,6 % | 2,6 % |

F. SPREMEMBA UKREPOV V REVIZIJI

(29) Iz navedenih razlogov se šteje, da je treba uvesti dokončne izravnalne dajatve na ravni ugotovljene subvencijske stopnje. V skladu s členom 15(1) osnovne uredbe pa izravnalna dajatev ne bi smela biti višja od stopnje škode na ravni države, za Tajsko določena z Uredbo (ES) št. 2603/2000 med prvotno protidampinško preiskavo.

(30) Zato se je menilo, da je med prvotno preiskavo primerno uvesti dajatve v obliki določenih zneskov na tono, ker cene PET lahko nihajo skladno z nihanjem cen surove nafte, kar občutno vpliva na raven dajatev. Isto metodologijo bi bilo treba uporabiti tudi v sedanji preiskavi. Ta določeni znesek bi moral biti rezultat upoštevanja stopnje izravnalne dajatve na izvozne cene cif.

(31) Iz tega izhaja, da je stopnja izravnalne dajatve za zadevnega proizvajalca - izvoznika 23,9 EUR na tono.

G. OBVESTILO O UKREPIH IN TRAJANJE UKREPOV

(32) Zadevno podjetje in vse zainteresirane stranke so bili obveščeni o dejstvih in premislekih, na podlagi katerih se je nameravalo uvesti spremenjeno dokončno izravnalno dajatev na uvoz zadevnega podjetja.

(33) Ta revizija ne vpliva na čas prenehanja veljavnosti Uredbe (ES) št. 2603/2000 v skladu s členom 18(1) osnovne uredbe.

(34) Zato je treba Uredbo (ES) št. 2603/2000 ustrezno spremeniti –

SPREJEL NASLEDNJO UREDBO:

Člen 1

Preglednica člena 1(3) Uredbe (ES) št. 2603/2000 se spremeni, tako da se vstavi:

"Država | Podjetje | Dokončna dajatev (EUR na tono) | Dodatna oznaka TARIC |

Tajska | Indo Pet (Thailand) Ltd | 23,9 % | A468" |

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. aprila 2004

Za Svet

Predsednik

B. Cowen

[1] UL L 288, 21.10.1997, str. 1. Uredba, kakor je bila nazadnje spremenjena z Uredbo (ES) št. 461/2004.

[2] UL L 301, 30.11.2000, str. 1.

[3] UL L 301, 30.11.2000, str. 21. Uredba, kakor je bila nazadnje spremenjena z Uredbo (ES) št. 823/2004 (glej stran 7 tega Uradnega lista).

[4] UL C 170, 19.7.2003, str. 2.

[5] Uredba Komisije (ES) št. 1741/2000 z dne 3. avgusta 2000 o uvajanju začasne izravnalne carine pri uvozu polietilen tereftalata (PET) s poreklom iz Indije, Malezije, Tajvana in Tajske.

--------------------------------------------------